**Eseménynaptár**

|  |  |
| --- | --- |
| 2014.04.29 | TTK HÖK Küldöttgyűlés - megválasztásom |
| 2014.04.30-2014.05.05. | A mentorhétvége értékelő űrlapjának kitöltése |
| 2014.05.03-2014.05.24. | Jelentkezés az utólagos mentorképzésbe |
| 2014.05.13-14. | Az utólagos mentorképzés előadásai |
| 2014.05.16, 19, 21, 28, 29. | Az utólagos mentorképzés tesztjei és elbeszélgetései |
| 2014. június | Szakos előadások |
| 2014.08.01-03. | Mentortábor |
| 2014. augusztus | Gólyatáborok |
| 2014.09.01-05. | Kritériumdolgozatok, beiratkozás |
| 2014.09.25 | MECS |
| 2014.10.18 | Földes Közéleti Bevonó |

**Az eseménynaptár kifejtése**

**A mentorhétvége értékelése**

Bár a mentorhétvégét még megválasztásom előtt szerveztük, az értékelést már mint mentorkoordinátor kaptam meg. A kérdőívet elegendően sok mentor kitöltötte ahhoz, hogy reprezentatívnak mondhassuk. Az eredményekből az derült ki, hogy a mentorok jól érezték magukat, meg voltak elégedve a szálló szolgáltatásaival. A feladatok, előadások, állomások vegyes képet nyújtottak: van, amit nagyon élveztek, van, amit viszont egyáltalán nem. Ezek fontos tapasztalatok voltak, amelyeket a mentortábor szervezésében próbáltam hasznosítani.

**Utólagos mentorképzés**

Már megválasztásom előtt is hosszú beszélgetések, egyeztetések folytak ekörül a téma körül. Több szakterületet érintett személycsere különböző okokból, amit a póttagok bevonásával gördülékenyen meg tudtak oldani, ám a biológia, kémia és tanári szakterületeken jóval nagyobb problémát okozott, hogy egyáltalán nem volt meg a minimális mentorlétszám.

Ennek megoldására igen nagy hangsúlyt kellett fektetnem. Az érintett szakterületek koordinátoraival és mentorfelelőseivel közösen kerestünk meg alkalmasnak ítélt embereket, esetlegesen volt mentorokat.

Az első körben jelentkezettek számára tartottunk egy-egy előadást, melyeken a tanulmányi, szociális, illetve a mentori munka szekciókról kaptak információkat a jelentkezők. Ők szintén kettébontva írták meg a mentortesztet. Többségében igen jó eredmények születtek (pl. a vegyes szekcióból született egy 100%-os eredmény), egyedül egy jelöltet kellett elbocsátanunk kritikán aluli tesztje miatt.

A második tesztalkalom után a biológia- és tanári szakterületek jelöltjeivel elbeszélgetést tartottunk, amin kiválóan megfeleltek. Ezután megtörtént a kémia szakterület mentorjelöltjeinek elbeszélgetése is, ők szintén megfeleltek. Így már csak a biológia szakterületről hiányzott két ember, de végül egy volt mentor és az ő közbenjárásával egy másik ember bevonásával sikerült megoldanunk, teljessé téve a mentorgárdát.

**Szakos előadások**

A vizsgaidőszak nehézségei ellenére sikeresen megszervezték minden szakterületen a szakos előadásokat. A beérkezett információk alapján jól sikerültek, a mentorok hasznosnak találták az elhangzottakat.

**Mentortábor**

A tábor véleményem szerint nagyon jól sikerült. Rengeteg belefektetett munka és alváshiány volt mögötte, de megérte. A minőségbiztosítás érdekében erről az eseményről is készítettem egy értékelő űrlapot, amit a táborban lévő mentorok kétharmada kitöltött, azaz reprezentatívnak mondható. Az értékelések kimondottan pozitívak voltak, úgy tűnt, nagyon jól érezték magukat a táborban.
Az esemény során kiderült, hogy van még mit fejlődnöm stresszkezelésben és multitaskingban. Erre a következőkben szeretnék megoldást találni, vannak is ötleteim. Emellett az értékelő űrlap eredményei között meglepett egy-egy feladat pontszáma. Volt, amire azt hittem, alacsonyabbat adnak és mégis felpontozták, volt, amit azt hittem, szeretni fognak, mégsem tetszett nekik. Ebből nyilvánvalóvá vált számomra, hogy sokat kell még tanulnom, hogy igazán kiismerhessem a mentorok személyiségét.

**Gólyatáborok**

Mivel a szakmai gyakorlatom miatt egyedül a kémiás gólyatáborba jutottam el, megkértem a mentorokat arra, hogy számoljanak be a többiről. Kaptam írásbeli és szóbeli beszámolókat is, és elmondhatom, hogy nagyon megnyugtatóak voltak. Tény, hogy mindenhol voltak apróbb-nagyobb zökkenések, de a mentorok táborban nyújtott teljesítményéről semmi negatív visszajelzést nem kaptam.

**Kritériumdolgozatok, beiratkozás**

A mentorok mindkét eseményt jól abszolválták, hatékony és aktív segítségük nélkül biztosan nem mentek volna ilyen gördülékenyen. Ez azért is fontos, mert a hivatalos egyetemi körülmények között itt találkoztak először velük a gólyák, és véleményem szerint az, hogy összeszedett képet mutattak magukról a mentorok, tiszteletet vívott ki a gólyákban.

**MECS**

A félév kezdetével megtartottuk az első csoportülést. Meglepően sokan jöttek el, ez nagyon jól esett. Az ülésen szót ejtettünk a gólyatáborokról, az ELTE körüli botrányokról, általánosságokról. A továbbiakban is tervezem MECS összehívását, hogy elkezdjük a jövő évi koncepció megvitatását, illetve az egyéb Mentorrendszert érintő dolgok lefektetését.

**Földes Közéleti Bevonó**

Vara Bálint szakterületi koordinátor felkérésére rövid előadást tartottam a Bevonón a Mentorrendszerről, elmondva a képzés egyes részeit, eseményeit.

**Együttműködés**

**HÖK**

A féléves működésem során rengeteg segítséget kaptam Kovács Fannitól. Bármilyen kérdésem volt, számíthattam gyors válaszára. Amikor a Mentortábor megvalósíthatósága rendkívül kétségessé vált, megpróbált nyugtatni és saját szabadidejét arra áldozta, hogy folyamatosan megoldást keressünk. Az ő segítsége nélkül egyedül biztosan nem tudtam volna megtalálni.
Rajta kívül még köszönettel tartozom Béni Kornélnak, Csonka Diánának, Dukán András Ferencnek, Lovász Tamásnak, Miklós-Kovács Jankának és Visnovitz Mártonnak, hogy kérésemre előadásokat tartottak az egyes képzési eseményeken.

Szomorúan tapasztaltam viszont, hogy a feladatelosztást még gyakorolnunk kell. A tábor szervezői jelentkezésében kértem, hogy az emberek jelezzék, melyik feladatban szeretnének segíteni. Alapvetően jól jellemezte a helyzetet, hogy a jelmezverseny zsűritagságra jelentkeztek a legtöbben (14-en). De az szomorú volt, hogy a beígért állomástervek, feladatok stb. nagy része nem érkezett be, vagy ha igen, az is sokadik kérés után, késve. Ennek következtében szinte egyedül kellett megterveznem pontról pontra egy egész tábort, teljes programmal, feladatokkal – ez nagyon komoly munka volt, és gyaníthatóan ebből is eredeztethető az a stressz, ami a tábor első napján érezhető volt rajtam.

Lehet, hogy nekem kellene többször nógatom az embereket, de ehhez nagyon nem fűlik a fogam. Nem szeretnék felnőtt embereket gyerekként kezelni.
A továbbiakban kérem, hogy csak az vállaljon el feladatot, aki meg is tudja azt valósítani!

**Szakos mentorfelelősök, szakterületi koordinátorok**

Az ő munkájukat ezúton is nagyon köszönöm. A koordinátorok jó csapatvezetői voltak a mentorgárdának, rendben együtt tartották a csapatokat. A mentorfelelősök nélkül pedig úgy érzem, még nagyobb stressz zuhant volna rám, ezért kimondottan hálás vagyok nekik.

**Mentorgárda**

Nagyon hálás vagyok nekik azért, hogy amikor egy névtelen levél jutott el hozzám a rendszert és személyemet illető komoly kritikával, rengetegen megkerestek személyes véleményükkel. Az ő biztató szavaik, támogatásuk sokat jelentett számomra, megerősített abban, hogy az az irány, amit elkezdtem, jó. Az őszinteségük miatt vagyok kíváncsi a véleményükre, ezért szeretném őket bevonni a továbbiak tervezésében, hiszen ők azok, akik a leginkább monitorozzák a rendszer mindennapjait.

**Fizika szakterület**

Rosszul érintett az a mélységes passzivitás és negativizmus, ami erről a szakterületről érkezett. A táborban összesen három mentor vett részt a nyolcból, és néhányuktól (az én meglátásomban) mondvacsinált indokot kaptam távollétük okaként. Emellett a MECS-en egyetlen egy fő sem jelent meg a szakterületről (összehasonlításképpen: más szakterületről, ahonnan nem tudott egy mentor sem eljönni, legalább a mentorfelelőst elküldték).
Szomorú ez a passzív légkör, ami a fizikus mentorokat körülveszi, főleg azért, mert azt veszem észre, hogy egymásra is hatnak, és aki aktívabb lenne, az is motivációját veszti. Ennek sürgős megoldását szeretném, hogy a jövő évi rendszerbe ne gyűrűzhessen át, ebben pedig komoly segítséget szeretnék kérni a koordinátortól és a mentorfelelőstől.

**Változások**

A szorgalmi időszak kezdetével végre a tanári szakterületen is kijelöltünk egy szakos mentorfelelőst, Furján Orsolya személyében.
Emellett ugyanezen a szakterületen történt egy sajnálatos esemény is: az egyik mentort társai, illetve Visnovitz Márton kérésére el kellett bocsátanom a Mentorrendszer kötelékéből.
Ez egyrészt igen szomorú, hiszen azt jelenti, hogy nem jól döntöttünk kiválasztásakor. Másrészt felveti azt a kérdést, hogy miért nem volt eddig a rendszerben lefektetve, hogy milyen jogalapja van egy mentor elbocsátásának, milyen szabályoknak kell megfelelniük működésük során stb. Ezt mindenképpen szeretném a MECS keretein belül megtervezni, és jövőre bevonni a koncepcióba.

**Egyebek**

A Fetter Dávid informatikus segítségével beindított oldalunkat, a mentor.elte.hu-t sikerült tartalommal, új designnal ellátni.
A fogadóóráim megtartottam, külön öröm, hogy időnként még keresnek is. A levelezőlistákat illetve a tisztségviselői e-mail címem megfelelően használtam. A kommunikációs csatornákon mindig jó elérhetőségem volt.

**Zárógondolatok**

Rengeteg tervem, ötletem van a Mentorrendszerrel kapcsolatban. Úgy gondolom, jó néhány meg is valósítható. Remélem, lesz rá időm, hogy megvalósíthassam őket.
Köszönöm az eddigi közös munkát a képviselőknek, tisztségviselő-társaknak!

Köszönöm, hogy végigolvastátok a beszámolómat! Az esetlegesen felmerülő kérdésekkel nyugodtan keressetek meg bármilyen kommunikációs csatornán, és addig is a csík legyen veletek!

Budapest, 2014.10.30.

Török Mátyás
Mentorkoordinátor
ELTE TTK HÖK
mentorkord@ttkhok.elte.hu
30/270-3144